Συγκριτική επίδραση των αναισθητικών θειοπεντάλης και προποφόλης στην έκβαση της εξωσωματικής γονιμοποίησης
Authors: Γκουτζιομήτρου Ευαγγελία 
Published: September 2021

Ένας σημαντικός αριθμός κύκλων εξωσωματικής γονιμοποίησης περιλαμβάνει τη συλλογή των ωαρίων υπό γενική αναισθησία. Δεν είναι γνωστό κατά πόσο τα φάρμακα που χρησιμοποιούνται για την εισαγωγή και διατήρησης της αναισθησίας επηρεάζουν αρνητικά τα συλλεχθέντα ωάρια κι επομένως την τελική έκβαση του κύκλου εξωσωματικής γονιμοποίησης. Η προποφόλη και η θειοπεντάλη είναι δύο από τους πιο δημοφιλείς φαρμακευτικούς παράγοντες που χρησιμοποιούνται για την εισαγωγή σε βραχυπρόθεσμη αναισθησία κατά την ωοληψία. Μελέτες που έχουν πραγματοποιηθεί σε πειραματόζωα υποστηρίζουν ότι οι αναισθητικοί αυτοί παράγοντες έχουν αρνητική επίδραση στην ικανότητα των ωαρίων να γονιμοποιούνται. Αναδρομικές κλινικές μελέτες στον άνθρωπο, ωστόσο, έχουν παράξει αντικρουόμενα αποτελέσματα. Ο σκοπός της παρούσας μελέτης ήταν η προοπτική τυχαιοποιημένη σύγκριση του ποσοστού γονιμοποίησης των ωαρίων μετά από IVF ή ICSI ανάμεσα σε ασθενείς που έλαβαν προποφόλη κι εκείνες που έλαβαν θειοπεντάλη ως αναισθητικούς παράγοντες κατά την ωοληψία.Η κύρια παράμετρος έκβασης ήταν το ποσοστό γονιμοποίησης ανά τυχαιοποιημένης ασθενή. Εκατάν ογδόντα ασθενείς που υποβλήθηκαν σε ωοθηκική διέγερση με γοναδοτροπίνες και ανταγωνιστικά ανάλογα των εκλυτικής ορμόνης των γοναδοτροπινών τυχαιοποιήθηκαν να λάβουν κατά την ωοληψία είτε προποφόλη (n = 90) ή θειοπεντάλη (n = 90). Δεν υπήρξαν στατιστικώς σημαντικές διαφορές στα βασικά δημογραφικά χαρακτηριστικά ανάμεσα στις δύο υπό σύγκριση ομάδες. Τα ποσοστά γονιμοποίησης ήταν παρόμοια ανάμεσα στις ομάδες της προφόλης και θειοπεντάλης (μέσος όρος (τυπική απόκλιση): 54.8 (29.2) και 54.6 (29.7), αντίστοιχα). Τα ποσοστά γονιμοποίησης των κύκλων στους οποίους η μέθοδος γονιμοποίησης ήταν ICSI ήταν επίσης παρόμοια ανάμεσα στην ομάδα της προποφόλης και θειοπεντάλης (διάμεσος τιμή (διατεταρτημοριακό εύρος-IQR): 70 (50) και 75 (50), αντίστοιχα). Αναφορικά με τις δευτερεύουσες παραμέτρους έκβασης, o χρόνος αναισθησίας ήταν σημαντικά αυξημένος στην ομάδα της θειοπεντάλης (διάμεσος (IQR): 12(5) και 10 (4.5) λεπτά, P = 0.019) σε σχέση με το χρόνο στην ομάδα της προποφόλης. Ο αριθμός των ληφθέντων ωαρίων δε διέφερε σημαντικά ανάμεσα στις δύο ομάδες [διάμεσος (IQR): 5 (7) και 5 (6)]. Διαπιστώθηκε μια μη στατιστικώς σημαντική διαφορά στην πιθανότητα γέννησης ζώντος νεογνού ανά τυχαιοποιημένο ασθενή μεγέθους +4.5% (95% διάστημα εμπιστοσύνης: −5.7 ώς +14.6) υπέρ της ομάδας της προποφόλης. Τέλος, υπήρξε σημαντικά μεγαλύτερος αριθμός περιστατικών ανεπιθύμητων ενεργειών κατά τη διάρκεια της ανάνηψης στην ομάδα της θειοπεντάλης σε σύγκριση με την ομάδα της προποφόλης, κυρίως επεισόδια εμέτων και ναυτίας (15.4% και 0%).Συμπερασματικά, η χρήση της προποφόλης οδηγεί σε παρόμοια ποσοστά γονιμοποίησης συγκρινόμενη με τη χρήση της θειοπεντάλης για την εισαγωγή και διατήρηση γενικής αναισθησίας σε ασθενείς που υποβάλλονται σε ωοληψία για εξωσωματική γονιμοποίηση. Έαν συνυπολογισθεί, ωστόσο, το διαφορετικό προφίλ ανεπιθύμητων ενεργειών των δύο φαρμάκων, τότε η προποφόλη φαίνεται να αποτελεί καλύτερο αναισθητικό αναισθητικό παράγοντα για την ωοληψία κατά τη διάρκεια ενός κύκλου εξωσωματικής γονιμοποίησης.